สั่งแบงก์สำรอง100%หนี้SSI
ธปท.สั่ง 3 แบงก์ตั้งสำรองหนี้เสีย SSI ที่อังกฤษ 100% โดยไม่ให้หักหลักประกัน
24 ก.ย. 2558

ธปท.สั่ง 3 แบงก์ตั้งสำรองหนี้เสีย SSI ที่อังกฤษ 100% โดยไม่ให้หักหลักประกัน
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า ธปท.ได้สั่งการให้ธนาคารเจ้าหนี้กลุ่มบริษัท สหวิริยาสตีลอินดัสตรี (SSI) ตั้งสำรองหนี้สงสัยจะสูญรวม 53,346 ล้านบาท ให้ครบ 100% ภายในสิ้นเดือนนี้ โดยหนี้ที่ปล่อยให้ SSI ที่อังกฤษต้องตั้งสำรองให้ครบ 100% และไม่ให้หักหลักประกัน ส่วนหนี้ที่ปล่อยกู้ให้กับกลุ่ม SSI ในไทยให้ตั้งสำรองโดยหักหลักประกันได้ 60% ของมูลค่าหลักประกัน และกันสำรองให้ครบ 100% 
“ธปท.ไม่ได้บังคับให้ตั้งสำรอง 100% โดยไม่หักหลักประกันในส่วนการค้ำประกันสินเชื่อที่ปล่อยในอังกฤษ แต่เป็นความเห็นชอบจากการหารือร่วมกันระหว่างแบงก์เจ้าหนี้กับ ธปท. ซึ่งจะดีต่อแบงก์ โดยแบงก์สามารถนำกำไรมาตั้งสำรองได้ และหนี้ก้อนนี้มีสัดส่วนเพียง 1% ของสินเชื่อรวมทั้งระบบ จึงไม่กระทบฐานะแบงก์” นายรณดล กล่าว
ทั้งนี้ ในภาวะที่ยอดผลิตและยอดขายลดลง ทำไม ธปท.ไม่ลดหย่อนการกันสำรองหนี้นั้น นายรณดล กล่าวว่า ธปท.ไม่ได้หลับหูหลับตาใช้ระเบียบของ ธปท. แต่มีการจัดเกณฑ์การกันสำรองตามความเหมาะสม โดยดูว่าถ้ายังดำเนินกิจการอยู่ ธปท.ก็ช่วยสถาบันการเงินดูแลมาตลอดให้เหมาะสมกับเศรษฐกิจ แต่ถ้ามีแนวโน้มจะปิดกิจการ การตั้งสำรองก็ต้องเข้มตามเกณฑ์ 
รายงานข่าวจากวงการธนาคารพาณิชย์เปิดเผยว่า นอกจากธนาคารไทยพาณิชย์ กรุงไทย และทิสโก้ ต้องกันสำรองหนี้ SSI ให้ครบ 100% แล้ว ธนาคารที่ให้สินเชื่อหมุนเวียนอีกประมาณ 3,000 ล้านบาท ก็ต้องจัดหนี้เป็นเอ็นพีแอลด้วย เพราะมีการขอพักชำระหนี้ชั่วคราว เช่น ธนาคารกสิกรไทย ที่ให้สินเชื่อหมุนเวียนเป็นหลักร้อยล้าน
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย กล่าวว่า ได้ปล่อยสินเชื่อหมุนเวียน และจัดชั้นเป็นเอ็นพีแอล รวมทั้งสำรองครบ 100% แต่วงเงินไม่มาก จึงไม่กระทบต่อเอ็นพีแอลของธนาคารอย่างมีนัยสำคัญ ส่วนการที่ ธปท.ให้ความสำคัญ เพราะเป็นการค้ำประกันเงินกู้ต่างประเทศ ที่มีปัจจัยเงินบาทอ่อนค่ามากระทบเพิ่มขึ้น